Äitienpäivä

Äitienpäivää vietettiin viime pyhänä. Olen miettinyt, miten juhlapäivän merkitys on muuttunut jo minun äitiyden aikana. Olen myös pohtinut, miten erilaisia äitinä olemisen kokemuksia onkaan nykyään.

Aikoinaan äitienpäiväjuhlaa vietettiin kylän, seurakunnan ja koulun voimin yhteisenä juhlana. Olen itse ollut vielä mukana yleisessä juhlassa, jossa oli tarjoiltuna ruoat ja kahvit miesvoimin. Samoin olen ollut koululaisten äitienpäiväkonsertissa, jossa laulut saivat kyyneleet vierimään poskilleni. Äitienpäiväkahvit on saanut äitini sekä myös minä itse lahjojen ja laulun kera useamman kerran vuoteeseen. Rikkauteni on ollut, että molemmat mummini ovat eläneet vielä silloin, kun itsekin olin äiti. Äitienpäivä oli ohjelmoitu omien aamukahvien lisäksi mummien ja isomummien kahveilla, siis viidet kakkukahvit päivän kuluessa!

Nyt kun itse olen mummi, lapsillani on jo omat äitienpäivät. Olemme ruokailleet yhdessä tai juoneet kahvit erilaisissa kokoonpanoissa. Isäni kuoltua olemme aina jollakin tavalla pitäneet äitini muistamisen etusijalla.

Mutta itse äitiys, mitä se kenellekin merkitsee? Miten kokee adoptiolapsen tai uusperheen lapsen äiti? Millainen on se tuska, jos ei ole saanutkaan lasta? Miten lapset kokevat äidin? Tämä juhlavapäivä voi sisältää monenlaista tuskaa ja murhetta. Äitienpäivä ei ole välttämättä ruusuja ja lahjoja. Äitinä olemiseen liittyy varmaan yhtä paljon tuskaa kuin iloakin.

Lapsi voi kokea ehkä vain puolet lapsuuden elämästään äidin kanssa. Kuinka paljon siihen sisältyy ikävää ja kaipausta molemmin puolin? Lapsi voi joutua elämään ilman äitiä ja äiti ilman lasta eri syistä.

Lapsi voi joutua huolehtimaan äidistään, joka ei pysty sairauden tai alkoholin vuoksi huolehtimaan ja olemaan vanhempana eikä äitinä. Äiti saattaa kärsiä sairaan lapsen tai jopa menetetyn lapsen vuoksi. Kuinka paljon äidille aiheuttaa kärsimystä lapsi, joka omilla elämän valinnoillaan tuhoaa itseään? Äiti voi kokea pelkoa vanhanakin, jos lapsi käyttää häntä hyväkseen taloudellisesti tai on väkivaltainen.

Äideillä on hiljainen suru lastensa, niin pienistä kuin suuristakin, huolista ja murheista. Monet äidit rukoilevatkin lastensa puolesta Taivaan Isää, auttajaamme. Ymmärtävätkö lapset äidin surujen syvyyttä, ennen kuin ovat itse vanhempia?

Monenlaiset muutokset yhteiskunnassa ovat muuttaneet äitienpäivien luonnetta. Päivästä on tullut myös kaupallinen, niin kuin muistakin juhlista.

Rukouksin voimme kiittää sekä pyytää voimaa omiin tilanteisiimme, arjen äitiyteemme niin, että voisimme elää parhaimmalla tavalla elämämme.

Voimme rukoilla myös Anna-Mari Kaskisen rukouksia mukaillen.

”Herra, sulje suojelukseesi maailman kaikki äidit ja ne, joiden äitiys elää vielä sydämen täyttymättömänä kaipauksena,

ne, jotka halusivat antaa lapsensa pois, koska eivät pystyneet itse häntä hoitamaan,

ne, joiden lapsi on otettu huostaan ja ne, joilla on niin paljon huolia, etteivät jaksa iloita lapsesta, jonka sinä heille annoit.

Herra, sulje suojelukseesi maailman kaikki äidit.

Kiitämme naisista, jotka jakavat kokemuksiaan, aikaansa, rakkauttaan ja näin avartavat meille tilaa kasvaa sekä sinun luomistyösi jatkajista, toteuttajista ja toivon kantajista. Amen.”

Kati Riipinen diakonissa